钦定古今图书集成/明伦汇编/官常典/第521卷 > 耶律阿海
## 钦定古今图书集成/明伦汇编/官常典/第521卷 > 耶律阿海

按《元史》本传：阿海，辽之故族也，金桓州尹撒八儿之
孙，尚书奏事官脱迭儿之子也。阿海天资雄毅，勇略
过人，尤善骑射，通诸国语。金季遣使王可汗，见太祖
姿貌异常，因进言金国不治戎备，俗日侈肆，亡可立
待。帝喜曰：“汝肯臣我，以何为信？”阿海对曰：“愿以子弟
为质。”明年复出使，与弟秃花俱往，慰劳加厚，遂以秃
花为质直宿卫，阿海得参预机谋，出入战阵，常在左
右。岁壬戌，王可污叛盟，谋袭太祖。太祖与宗亲大臣
同休戚者，饮辨屯河水为盟，阿海兄弟皆预焉。既败
王可汗，金人讶其使久不还，拘家属于瀛。阿海殊不
介意，攻战愈厉。帝闻之，妻以贵臣之女，给户，俾食其
赋。癸亥冬，进攻西夏诸国，累有功。丙寅，帝建龙旗，即
大位，敕左帅阇别略地汉南，阿海为先锋。辛未，破乌
沙堡，鏖战宣平，大捷浍河。遂出居庸，耀兵燕北。癸酉，
拔宣德。德兴乘胜次北口，阇别攻下紫荆关，阿海奏
曰：“好生乃圣人之大德也。兴创之始，愿止杀掠，以应
天心。”帝嘉纳焉。遂分兵略燕南、山东诸郡，还驻燕之
近郊。金主惧，请和，谕其使曰：“阿海妻子，何故拘系弗
遣，即送来归。”师还出塞。甲戌，金人走汴，阿海以功拜
太师、行中书省事，封秃花为太傅、濮国公，每宴享，必
赐坐，命秃花从木华黎取中原。阿海从帝攻西域，俘
其酋长只兰秃，下蒲华、寻斯干等城，留监寻斯干专
任抚绥之责。未几，以疾薨于位，年七十三。至元十年，
追封“忠武公。”